b'\n_START_ARTICLE_\nD\xc3\xa2rja, Cluj\n_START_SECTION_\nL\xc4\x83ca\xc8\x99uri de cult\n_START_PARAGRAPH_\nSatul are dou\xc4\x83 biserici situate \xc3\xaen mijlocul vechii vetre a satului._NEWLINE_Biserica reformat\xc4\x83 dateaz\xc4\x83 din sec. XIII-XIV, iar biserica ortodoxa din sec. XVI-XVII._NEWLINE_O legend\xc4\x83 local\xc4\x83 spune c\xc4\x83 la trecerea mongolilor prin acest sat, probabil sec. XIV, femeile \xc8\x99i copiii s-au ascuns \xc3\xaen capela bisericii reformate. Au fost \xc3\xaensa descoperi\xc8\x9bi \xc8\x99i lua\xc8\x9bi prizonieri sau uci\xc8\x99i._NEWLINE_\xc3\x8en 1910, erau 922 de locuitori din care 737 rom\xc3\xa2ni, 127 maghiari, 56 \xc8\x9bigani, iar dou\xc4\x83 familii au fost germani._NEWLINE_\xc3\x8en 2002, erau 246 de locuitori din 213 rom\xc3\xa2ni, 26 \xc8\x9bigani \xc8\x99i \xc8\x99apte de na\xc8\x9bionalitate maghiar\xc4\x83.\n_START_SECTION_\nCastelul de la D\xc3\xa2rja\n_START_PARAGRAPH_\n\xc3\x8en satul D\xc3\xa2rja (din comuna Panticeu, judetul Cluj) mai d\xc4\x83inuie \xc3\xaenc\xc4\x83 un vechi conac, numit de localnici \xc2\xab\xc2\xa0Castelul\xc2\xa0\xc2\xbb. Este un punct de \xc3\xaent\xc3\xa2lnire al istoriei cu prezentul, o m\xc4\x83rturie a trecutului care se \xc3\xaenc\xc4\x83p\xc4\x83\xc8\x9b\xc3\xa2neaz\xc4\x83 s\xc4\x83 r\xc4\x83m\xc3\xa2n\xc4\x83 \xc3\xaen picioare, \xc3\xaen pofida v\xc3\xa2rstei cl\xc4\x83dirii (circa 300 de ani). A r\xc4\x83mas marea m\xc3\xa2ndrie a comunei._NEWLINE_Se spune despre castel c\xc4\x83 a fost construit \xc3\xaen secolul al XVII-lea. Oricum este absolut sigur c\xc4\x83 a fost m\xc4\x83rit \xc8\x99i renovat \xc3\xaen anul 1898 de c\xc4\x83tre Baronul Jozsef Miklosy. Este o cl\xc4\x83dire impun\xc4\x83toare, pe un singur nivel, complet simetric\xc4\x83, ce domin\xc4\x83 centrul satului cu cele dou\xc4\x83 turnuri ale sale._NEWLINE_O mic\xc4\x83 anecdot\xc4\x83\xc2\xa0: baronul a vrut s\xc4\x83 se c\xc4\x83s\xc4\x83toreasc\xc4\x83 cu o femeie de origini modeste, dar p\xc4\x83rintii s\xc4\x83i s-au opus. S-a c\xc4\x83s\xc4\x83torit totu\xc8\x99i cu aleasa sa, a cump\xc4\x83rat conacul \xc8\x99i l-a m\xc4\x83rit, transform\xc3\xa2ndu-l \xc3\xaen timp \xc3\xaentr-un loc sublim pentru a ar\xc4\x83ta p\xc4\x83rin\xc8\x9bilor s\xc4\x83i de ce era \xc3\xaen stare, f\xc4\x83r\xc4\x83 ajutorul lor. Au avut \xc3\xaempreun\xc4\x83 3 copii (2 fete \xc8\x99i un b\xc4\x83iat) \xc8\x99i au fost ferici\xc8\x9bi. P\xc3\xa2n\xc4\x83 la confiscarea conacului de c\xc4\x83tre statul comunist._NEWLINE_Toate camerele erau decorate cu fresce. Iar \xc3\xaen spatele casei se g\xc4\x83sea o gradin\xc4\x83 de iarn\xc4\x83 cu geamuri foarte mari._NEWLINE_\xc3\x8en prezent mai exist\xc4\x83 fresce doar \xc3\xaen cele 2 turnuri. Acestea reprezint\xc4\x83: \xc3\xaengeri sau pe copiii baronului, albine \xc8\x99i \xc8\x99erpi de ap\xc4\x83, cununi de lauri, motivele animale reg\xc4\x83sindu-se \xc8\x99i \xc3\xaen zilele noastre \xc3\xaen fauna local\xc4\x83: un roi de albine \xc3\xae\xc8\x99i face \xc8\x99i ast\xc4\x83zi casa \xc3\xaentr-o scorbur\xc4\x83 a unui copac secular de pe domeniul conacului \xc8\x99i cel putin un \xc8\x99arpe de ap\xc4\x83 maro (complet inofensiv) s-a instalat \xc3\xaen turnul din dreapta al casei._NEWLINE_Se mai spune c\xc4\x83 \xc3\xaenainte de a fi cump\xc4\x83rat \xc3\xaen 2005 de c\xc3\xa2\xc8\x9biva speculatori imobiliari, conacul a fost vizitat de Muzeul Brukenthal din Sibiu care se g\xc3\xa2ndea s\xc4\x83 \xc3\xael achizi\xc8\x9bioneze, dar speculatorii au fost mai rapizi, motiva\xc8\x9bi de perspectiva unui profit gras._NEWLINE_De-a lungul timpului conacul a fost modificat mai mult \xc3\xaen interior, pentru c\xc4\x83 dup\xc4\x83 confiscarea sa de c\xc4\x83tre statul roman a fost succesiv\xc2\xa0: prim\xc4\x83rie, gr\xc4\x83dini\xc8\x9ba, scoal\xc4\x83 primar\xc4\x83, post\xc4\x83, centru al CAP, bar s\xc4\x83tesc._NEWLINE_Cump\xc4\x83rat de un cuplu franco-rom\xc3\xa2n \xc3\xaen 2009, Conacul de la D\xc3\xa2rja este ast\xc4\x83zi locuit \xc8\x99i salvat. _NEWLINE_P\xc3\xa2n\xc4\x83 la renovarea integral\xc4\x83 a cl\xc4\x83dirii vor mai trece c\xc3\xa2\xc8\x9biva ani. Proprietarii actuali vor s\xc4\x83 \xc3\xaei redea str\xc4\x83lucirea de acum o sut\xc4\x83 de ani, prin organizarea de evenimente artistice \xc8\x99i culturale.'